作者:溫庭筠
標題:秋日
內容:爽氣變昏旦，神皋遍原隰。煙華久蕩搖，石澗仍清急。柳暗山犬吠，蒲荒水禽立。菊花明欲迷，棗葉光如濕。天籟思林嶺，車塵倦都邑。譸張夙所違，悔吝何由入。芳草秋可藉，幽泉曉堪汲。牧羊燒外鳴，林果雨中拾。複此遂閑曠，翛然脫羈縶。田收鳥雀喧，氣肅龍蛇蟄。佳節足豐穰，良朋阻遊集。沉機日寂寥，葆素常呼吸。投跡倦攸往，放懷志所執。良時有東菑，吾將事蓑笠。